SKRIFTLIG FORESPØRGSEL E-2032/00

af Cristiana Muscardini (UEN) til Kommissionen

(21. juni 2000)

Om: Støtte til Afrika

Beretningerne om, hvad der sker i Afrika, bliver stadig mere rædselsvækkende. Der kan f.eks. nævnes krigen mellem Etiopien og Eritrea, racestridigheder, sammenstød vedrørende overtagelse af mindretals ejendom, stammekrige, tørke, sult, hungersnød, samtidig med at AIDS spreder angst og død. Det er en katastrofal situation, som Europa ikke kan forholde sig ligegyldig over for.

1. Har Kommissionen fremsat forslag om bekæmpelse af disse problemer, under alle omstændigheder i forbindelse med de lande, der har undertegnet Lomé IV-konventionen?

2. Kan den samordne EU-medlemsstaternes aktioner inden for rammerne af FN, der har til formål strategisk at forhindre krigene, bekæmpe AIDS, støtte fødevareplanen mod hungersnød og yde sanitær hjælp?

3. Kan Kommissionen oplyse, hvor store beløb der er bevilget over EU's budget og medlemsstaternes budget til støtte for udviklingen i de afrikanske lande?

Svar afgivet på Kommissionens vegne af Poul Nielson

(19. september 2000)

1. Kommissionen lægger stor vægt på forebyggelse, styring og løsning af konflikter. Især i Afrika er der udfoldet store bestræbelser for at skabe fred, og Kommissionen anvender alle de finansielle instrumenter, som den råder over, til dette formål (budgettet og Den Europæiske Udviklingsfond, EUF). F.eks.: I Burundi finansierer Kommissionen forhandlingerne i Arusha og forbereder et støtteprogram til befæstelse af freden, så snart aftalerne er blevet undertegnet; i Den Demokratiske Republik Congo har den finansieret Lusaka-forhandlingerne med 2,65 mio., den støtter den fælles militærkommission (1,2 mio. fra FUSP-budgettet) og den mobiliserer ressourcer fra såvel EUF-budgettet som Fællesskabets budget med henblik på at støtte mæglingsbestræbelserne (1,9 mio.). Kommissionen har også aktivt støttet Organisationen for Afrikansk Enhed (OAU) i dens bestræbelser for at løse konflikten mellem Etiopien og Eritrea. Den er parat til at bistå ved gennemførelsen af fredsaftalerne, bl.a. ved finansiering af aktioner vedrørende minerydning, rehabilitering, støtte til flygtninges og fordrevne personers tilbagevenden samt afvæbning og demobilisering af de væbnede styrker. Kommissionen deltager tillige aktivt i kampen mod udbredelsen af lettere våben. Endelig bør det nævnes, at den yder en væsentlig humanitær bistand, herunder fødevarehjælp, via Det Europæiske Fællesskabs Kontor for Humanitær Bistand (ECHO) i alle konfliktsituationer, ved stammekrige, naturkatastrofer og i tilfælde af hungersnød.

Kommissionen finansierer aktiviteter, der gennemføres af ngo'er, internationale organisationer og Røde Kors med henblik på at yde humanitær bistand til nødstedte befolkningsgrupper i den tredje verden. I 1999 ydede den 109,4 mio. til den afrikanske region.

For så vidt angår fødevarehjælpen og støtteaktioner til fordel for fødevaresikkerhed, der finansieredes af Fællesskabet over EF-budgettet for 1999 (budgetpost B7-20 på 506 mio., heraf 154 mio. til Afrika) til fordel for befolkningerne i de mest sårbare udviklingslande, skønnes det, at den del, der er gået til Afrika syd for Sahara, udgjorde ca. 30 % af det samlede bevilgede beløb. En stor del af denne bistand er gået til Afrikas Horn (88 mio.), især som følge af situationen i denne del af Afrika. Bortset fra enkelte undtagelser var de vestafrikanske lande (især landene i Sahel-området) i 1999 præget af et rimeligt højt fødevaresikkerhedsniveau som følge af et godt produktionsår for landbruget.

2. På de områder, der falder ind under Fællesskabets beføjelser, giver Kommissionen i De Forenede Nationers forsamling udtryk for Unionens holdning, efter at have koordineret medlemsstaternes synspunkter.

I forbindelse med samordningen af Fællesskabets og medlemsstaternes politikker på området for udviklingssamarbejde, som omhandlet i artikel 180 (tidligere artikel 130X) i EF-traktaten, spiller Kommissionen frem for alt en rolle som igangsætter af nye initiativer. F.eks. vil Kommissionen i nærmeste fremtid

fremlægge en meddelelse om en intensivering af foranstaltningerne vedrørende bekæmpelse af de vigtigste smitsomme sygdomme (aids, malaria, tuberkulose) i tilknytning til bekæmpelsen af fattigdom. Dette initiativ vil blive taget i snævert samarbejde med medlemsstaterne, Verdenssundhedsorganisationen (WHO) og De Forenede Nationers organisation til bekæmpelse af aids (Onusida), og dette initiativ vil blive drøftet ved en international rundsbordskonference i Bruxelles den 28. september 2000.

Alene for året 1998 indgik Kommissionen forpligtelser for over 700 mio. til foranstaltninger på områderne sundhed, bekæmpelse af aids samt befolkningspolitik i udviklingslandene. Ca. 300 mio. er blevet afsat til foranstaltninger vedrørende forplantningsmæssig sundhed og bekæmpelse af HIV/aids. De aktiviteter til bekæmpelse af malaria og tuberkulose, som Kommissionen har finansieret, indgår som led i bredere programmer, der tager sigte på sundhedssystemerne og på dækning af plejeudgifter. Derfor kan de på budgettet opførte beløb til disse særlige sygdomme ikke fastsættes helt præcist.

Med hensyn til humanitær bisand, råder Kommissionen ikke over særlige beføjelser til at koordinere medlemsstaternes humanitære indsats på dette område, men den søger dog at foretage en samordning af sine egne nødhjælpsaktiviteter med medlemsstaternes.

3. Den udviklingsbistand, der forvaltes af Kommissionen, finansieres over Fællesskabets budget og via Den Europæiske Udviklingsfond (EUF). Det samlede beløb til udgiftsområde 4 på Fællesskabets budget (forbindelserne til tredjelande) for år 2000 andrager 4 627 mio.. Dette beløb omfatter over 8 geografisk afgrænsede programmer og adskillige tematiske og horisontale instrumenter, som er neutrale i geografisk henseende. Kun ét af de geografisk afgrænsede programmer vedrører Afrika, dvs. posten for Sydafrika med 128 mio.. EUF er finansieringsinstrument for Lomé-konventionen, udøves af medlemsstaternes bidrag og tager sigte på udviklingssamarbejde med stater, oversøiske lande og territorier i Afrika, Vestindien og Stillehavsområdet.

EUF's samlede bevillinger til Afrika androg i 1999 2 199 mio. (medens 219,6 mio. desuden blev afsat til regionalt samarbejde med AVS-staterne).

Angående medlemsstaternes bilaterale bistand til de afrikanske stater syd for Sahara, henvises det ærede medlem til de statistikker, der er udarbejdet af OECD's komité for udviklingsbistand i årsrapporten for 1999, der viser følgende tal i mio. US$ for 1997-98 (jf. s. 228, statistisk oversigt nr. 32):

>TABELPOSITION>